પ્રકૃતિ આટલી સુંદર લાગે છે એની વિવિધતાને કારણે. વિવિધ જાતનાં ફુલ, વિવિધ ફળ, વિવિધ પશુ પક્ષી, વિવિધ રંગો વગેરે વગેરે. માણસોની વાત કરીએ તો આપણી આસપાસની દરેક વ્યક્તિ પણ અલગ અલગ છે. આ ઈશ્વરની સૌથી મોટામાં મોટી કલા છે. આપણે જેટલું વૈવિધ્ય વિચારી પણ ન શકીએ તેટલું વૈવિધ્ય ઈશ્વરે માણસમાં મુકેલું છે. ઘણીવાર લાગે છે ઈશ્વર બુટીક ચલાવે છે. એક જાતનો બસ એક જ માણસ. વન પીસ. યુનિક. અને થોડું વિચારીએ તો આ એક જ વિશેષતાને કારણે આપણે જીવી શકીએ છીએ. જરાં બે ઘડી માટે વિચાર કરીએ, જો બધાં માણસો એકસરખાં હોત તો? આપણે જ્યાં જ્યાં જઈએ ત્યાં આપણા જેવો જ કાર્બન કોપી માણસ. ધ્રુજારી આવી જાય. કેમ જીવવું? શું વાતો કરવી? અસલમાં કોની જોડે વાતો કરવી? એટલે જ ઈશ્વરે બધાને અલગ અલગ બનાવ્યા છે. બધાનાં વિચાર અલગ એટલે બધાનાં કામકાજ અલગ. કોઈ ડોક્ટર, કોઈ વકિલ, કોઈ એન્જીનીયર વગેરે. એકબીજાના સાથ સહકારથી બધાનું કામ ચાલ્યા કરે છે. પણ શું આપણે માણસોની આ વિવિધતાને મન આપીએ છીએ?